Peegli sõnade kaal  Põlvkondadel eesti ajakirjanikel on lugusid Juhan Peeglist. Neid armastatakse rääkida, neis juttudes on uhkustamistki: "Ma olen Juhan Peegli õpilane!"  Maarja Lõhmus võtab enda koostatud raamatu "Otsides. Juhan Peegel. Meenutusi pikalt teelt" eessõnas kokku kogu Juhan Peegli loodud ajakirjandusosakonna õhustiku: "Midagi ei pidanud olema lõplikult kurba meie õpingute ajal."  Üliõpilasena tundus, et kõik õppejõud, ka Juhan Peegel, on tervenisti meie päralt. Nende kodud olid meile avatud, nende aeg meie jaoks piiramatu. Nad lasid meil rääkida lugusid sellest, kust me olime tulnud ja mida mõtleme. Nad kuulasid meid.